Paxta hosili terimini mexanizatsiyalashni moliyaviy qoʻllab-quvvatlash chora-tadbirlari toʻgʻrisida
(resolution, 2020-09-15)

Soʻnggi yillarda respublikada paxta yigʻim-terimida qoʻl mehnati ulushini kamaytirish, terimni mexanizatsiyalashgan shaklda tashkil qilish boʻyicha bir qator ishlar amalga oshirilmoqda. Xususan, qishloq xoʻjaligi texnikalarini ishlab chiqaruvchi korxonalarda turli rusumdagi zamonaviy paxta terish mashinalarini ishlab chiqarish yoʻlga qoʻyildi. Shu bilan birga, 2020-yil paxta hosili terimi mavsumiga tayyorgarlik koʻrish jarayonida paxta-toʻqimachilik klasterlari va fermer xoʻjaliklarining paxta terish mashinalari bilan taʼminlanganlik darajasini oshirish talab etiladi. Respublikada paxta hosili terimini mexanizatsiyalash darajasini oshirish, paxta-toʻqimachilik klasterlari va boshqa xoʻjalik yurituvchi subyektlarni sifatli paxta terish mashinalari sotib olish uchun moliyaviy qoʻllab-quvvatlash maqsadida: 1. Qishloq xoʻjaligi vazirligi tomonidan Qoraqalpogʻiston Respublikasi Vazirlar Kengashi hamda viloyatlar hokimliklari bilan birgalikda joriy yil mavsumida paxta hosili terimini mexanizatsiyalashgan usulda tashkil qilish boʻyicha paxta terish mashinalariga boʻlgan buyurtmalar portfeli shakllantirilganligi maʼlumot uchun qabul qilinsin. 2. Tiklanish va taraqqiyot jamgʻarmasining (keyingi oʻrinlarda — Jamgʻarma) mablagʻlari hisobidan ekvivalenti 50 million AQSH dollari miqdorida “Agrobank” ATBning ustav kapitalidagi Jamgʻarma ulushi oshirilsin. Jamgʻarma bir hafta muddatda ushbu bandning birinchi xatboshisida koʻrsatilgan mablagʻlarni “Agrobank” ATB ustav kapitaliga oʻtkazib bersin. Kapital bozorini rivojlantirish agentligi “Agrobank” ATBning qoʻshimcha chiqarilgan aksiyalarining davlat roʻyxatidan oʻtkazilishini taʼminlasin. 3. Belgilab qoʻyilsinki: “Agrobank” ATB ustav kapitaliga kiritilayotgan 50 million AQSH dollari ekvivalentidagi maqsadli mablagʻlar paxta-toʻqimachilik klasterlariga va boshqa xoʻjalik yurituvchi subyektlarga mahalliy ishlab chiqarilgan paxta terish mashinalarini sotib olishga Markaziy bankning asosiy stavkasida kreditlar ajratish uchun yoʻnaltiriladi; yuqorida koʻrsatilgan kreditlarning soʻndiriladigan qismi mahalliy ishlab chiqarilgan qishloq xoʻjaligi texnikalarini sotib olish maqsadlariga yoʻnaltiriladi. 4. Qishloq xoʻjaligi vazirligi bir oy muddatda qonun hujjatlariga mazkur qarordan kelib chiqadigan oʻzgartirish va qoʻshimchalar toʻgʻrisida Vazirlar Mahkamasiga takliflar kiritsin. 5. Ushbu qarorda belgilangan chora-tadbirlarning samarali va oʻz vaqtida amalga oshirilishini taʼminlash maqsadida: Qoraqalpogʻiston Respublikasi Vazirlar Kengashi Raisi, viloyatlar va tumanlar hokimlari uch kun muddatda hududlardagi paxta terish mashinalariga talabgorlarning aniq roʻyxatini shakllantirsin; qishloq xoʻjaligi vaziri J. Xodjayev paxta terish mashinalariga talabgorlarni tanlashga koʻmaklashsin hamda paxta hosili terimini mexanizatsiyalash boʻyicha takliflarni ishlab chiqsin; “Agrobank” ATB boshqaruvi raisi R. Mamatkulov paxta-toʻqimachilik klasterlariga va boshqa xoʻjalik yurituvchi subyektlarga kredit hujjatlarini sifatli tayyorlashda amaliy yordam koʻrsatish va kreditlarni byurokratiyasiz ajratishni taʼminlasin; “Oʻzavtosanoat” AJ boshqaruvi raisi Sh. Umurzoqov paxta terish texnikalarining oʻz vaqtida ishlab chiqarilishini va talabgorlarga yetkazib berilishini taʼminlasin. 6. Mazkur qarorning ijrosini nazorat qilish Oʻzbekiston Respublikasi Bosh vazirining oʻrinbosarlari J.A. Qoʻchqorov va Oʻ.I. Barnoyev zimmasiga yuklansin.